題清勝軒
作者：白玉蟾
朝代：宋

paragraphs: 滿林幽竹夜來風，南極一點飛寒空。
玉爐異香繞琳宮，此間知有神仙翁。
清勝軒中頗幽絕，白鬚道士持檀笏。
眉毛掀起溪上雲，眼光爍破峯頭月。
瓊房壁上掛瑶琴，把劍舞罷千古心。
蓬萊一別醉吹笛，今日一見歌長吟。
天祇呵道綠煙起，滿前王趙皆珠履。
倦虬縮尾青蛇死，彈指傾倒天河水。
砂篆一揮走神鬼，雷電霹靂動天地。
信知妙用古所無，猶未收拾歸天衢。
月冷風清白鶴唳，寶旛飛霞繞玉壺。
武夷散人好詩酒，昔者見君今番又。